 NA WANDERI KAMAU RAIS William Ruto ameibuka kuwa bingwa wa kucheza kuwili, huku mbinu zake za uongozi zikiichumia Kenya pakubwa kutoka mataifa ya Magharibi na Mashariki.  Hali hii ni kinyume na watangulizi wake Daniel Moi, Mwai Kibaki na Uhuru Kenyatta, waliouegemeza mwelekeo wa Kenya kiuchumi na kisiasa katika upande mmoja—Mashariki au Magharibi. Bw Moi alidumisha urafiki mkubwa kati ya Kenya na mataifa ya Magharibi kama Amerika na Uingereza, huku Bw Kibaki na Bw Kenyatta wakikuza urafiki mkubwa kati ya Kenya na mataifa ya Mashariki kama China na Urusi. Hata hivyo, wadadisi wanasema kinyume na watangulizi wake, uongozi wa Rais Ruto ni tofauti, kwa kuwa anaonekana kutojali mwegemeo wa kidiplomasia wa Kenya, lengo lake kuu likiwa ni kuhakikisha imejichumia kote kote. Katika mwaka mmoja ambao amekuwa uongozini, Rais amekuwa akikutana na maafisa wakuu wa serikali za mataifa yenye ushawishi mkubwa kama Amerika na Urusi kwa wakati mmoja, hilo likizua maswali kuhusu mwegemeo halisi wa Kenya kisiasa na kidiplomasia. Kwenye ziara yake inayoendelea nchini Amerika, Rais Ruto amefanikiwa kuichumia pakubwa Kenya, akitia saini mikataba ya mabilioni ya fedha kutoka kwa serikali ya Amerika. Mnamo Ijumaa, Rais Ruto alitia saini mkataba wa Sh127 bilioni na Shirika la Kutoa Fedha za Maendeleo (DFC) la serikali ya Amerika, ambapo litafadhili kampuni tofauti nchini kugharimia masuala ya afya, biashara ndogo ndogo, kilimobiashara kati ya mengine. Akiwa nchini Amerika pia, Rais alitia saini mkataba wa Sh8.7 bilioni na shirika la Millenium Change Corporation (MCC), kufadhili mradi wa kuleta mabasi yanayotumia umeme katika miji tofauti nchini. Rais Ruto vile vile alitia saini mikataba mingine isiyo ya kifedha; mmoja ukiwa baina ya Kenya na Ligi Kuu ya Mpira wa Vikapu ya Amerika na Canada (NBA) kubuni miundomsingi wa mpira huo nchini. Ligi hiyo pia itakuza vipaji shuleni nchini kupitia Mpango wa Talanta Hela. Bado akiwa Amerika, Rais Ruto alitia saini mkataba baina ya Kenya na Canada kupanua ushirikiano wake wa kibiashara. Jiji la Nairobi liliteuliwa kuwa makao makuu ya Afisi ya Umoja wa Mataifa kuhusu Huduma za Miradi (UNOPS) Afrika. Kenya pia itafaidika kutoka kwa Sh9 bilioni kutoka Uingereza zilizotolewa majuzi kwenye Kongamano Kuhusu Mabadiliko ya Tabianchi, lililofanyika jijini Nairobi, kuzisaidia nchi za Afrika kukabiliana na athari za mabadiliko hayo. Kenya pia imechuma pakubwa kutoka mataifa ya Mashariki, baadhi ya mafanikio yake yakiwa msaada wa tani 34,000 za mbolea kutoka Urusi (ambazo serikali imekuwa ikiwauzia Wakenya kwa bei rahisi), ahadi ya Iran kubuni kituo cha teknolojia na uvumbuzi nchini Kenya, mchango wa tani 30,000 za ngano kutoka Ukraine kukabili ukame nchini, ahadi ya Ukraine kubuni kiwanda cha nafaka Mombasa na ahadi ya China kupanua ushirikiano wa miundomsingi na Kenya. Kutokana na mwelekeo huo, wadadisi wa mahusiano ya kimataifa wanasema lengo kuu la Rais Ruto linaonekana kutokana na nia yake kuhakikisha Kenya imefaidika kiuchumi, bila kujali mwegemeo wake wa kisiasa. Hata hivyo, wanautaja kuwa hatari, kwani unapunguza uaminifu wa Kenya kwa washirika wake wa jadi kama Amerika. “Ni mbinu nzuri kwa wakati huu, kwani itatufaidi sana kiuchumi kama nchi, japo huenda ikatuathiri sana kisiasa katika siku za usoni. Hilo ndilo lengo kuu la taifa lolote kuwa na sera ya kigeni duniani, kwani huwa kama dira inalolisaidia kubuni mwegemeo wake wa kiuchumi na kisiasa,” asema Prof Macharia Munene, msomi wa Historia Mahusiano ya Kimataifa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  